Matchvinner Hoseth: - Det går en liten f... i meg
Hoseth har blitt brukt mest som innbytter så langt, men en skade på Emmanuel Ekpo gjorde det opplagt at Magne Hoseth skulle få sjansen fra start av mot Aalesund i dag. På stillingen 1-1 etter 59 minutter ble Hoseth matchvinner med et godt satt straffespark fremfor Aalesunds tilreisende supportere. - Jeg var aldri nervøs, bare fokusert. Så jeg lot meg aldri distrahere. Men det rare var at jeg ombestemte meg for hvilket hjørne jeg skulle skyte i et halvt sekund før jeg skjøt. Plutselig så jeg at Grytebust (Sten) løftet den høyre foten sin. Da forstod jeg at han ville gå til høyre, og jeg skjøt til venstre, fortalte Hoseth til VG Nett etter kampslutt.To ganger tidligere i år har Magne Hoseth startet i eliteserien, men begge gangene har han blitt byttet ut relativt tidlig. Mot Brann i tredje runde fikk ikke 31-åringen komme på banen i det hele tatt. - Klart, det går en liten faen i meg når jeg ikke får spille. For jeg vil jo spille mest mulig. Men nå føler jeg at jeg begynner å komme i form, forteller Hoseth.Manager Ole Gunnar Solskjær har sett det samme, og lover averøyingen mer spilletid i kampene som kommer. Og ikke bare på grunn av at Emmanuel Ekpo er skadet. - Magne er tilmodig, og jeg vet at han tar sjansen når han får den. Han jobber hardt, og vi har hatt en god dialog hele tiden. Jeg er ikke redd for at han ikke hadde fått spille så mye. Det hadde han fått uavhengig om Ekpo ble skadet eller ei, kommenterer Ole Gunnar Solskjær. Trenger du en oppdatering på hva som skjedde under fotballrunden?Sjekk vår samleside!Dagens Hoseth-scoring mot Aalesund var ikke den hans første mot erkerivalen i sør. Siden 2009 har Hoseth scoret fire mål mot tangotrøyene i serien. Pluss på at Moldes nummer 10 har kommet med et par sleivete kommentarer mot Aalesund opp gjennom årene, så forstår vi at han ikke er den aller mest populære mannen på Sunnmøre. - Det begynner å bli en vane å score mot AaFK, smiler Hoseth. - Det var ikke fullt på tribunene i kveld. Har dette lokaloppgjøret begynt å miste litt av sjarmen det hadde før? - Nei, sommeren vil visst aldri komme hit. Så det har nok mye å si. Jeg er imponert av de rundt 10 000 som tross alt kommer i dag. Vi har jo egentlig ekstreme tilskuertall i forhold til hvor mange som bor her, sier Magne Hoseth til VG Nett. Det ble solgt 10352 billetter og sesongkort til kveldens lokalderby. Aker stadion kan ta 11 800 tilskuere. Vanligvis har oppgjørene mellom Molde og Aalesund vært utsolgte.Ole Gunnar Solskjær hadde gjerne sett at spillerne ofret enda mer med tanke på hvem som var motstander på Aker stadion. - Det skal være høy temperatur i slike lokaloppgjør. Og det skal være mer temperatur enn det var i dag. Jeg hadde nok forventet at spillerne ofret seg enda mer i taklingene i enkelte situasjoner. Først de siste 20-25 minuttene så vi den innstillingen, mener Molde-manageren.
VG Nett (MOLDE) (MFK-AaFK 2-1) For første gang i år fikk Magne Hoseth (31) spille en hel eliteseriekamp. Det feiret nordmøringen ved å bli matchvinner mot erkerivalen.